钦定古今图书集成/明伦汇编/官常典/第627卷 > 卢熙
## 钦定古今图书集成/明伦汇编/官常典/第627卷 > 卢熙

按《苏州府志》：“熙，字公暨，洪武四年，以荐授睢州同知。
时中原兵革甫定，岁复荐饥，熙一意休息，惟恐伤之。
明年行守事，适御史御命搜访旧军籍，见民充之，睢
近千人，檄熙拘送。熙召民自实，得常隶尺籍者数人
畀之。御史怒，械系曹吏，必欲尽得，不然，以格诏论。同
僚惧，议发民应之，熙曰：‘吾守民吏也。民散，吾谁与处’？”
乃自诣御史曰：“州已无军籍，今民且散走，独有同知
在，请以充役。”御史怒斥去，坚立不动，竟不能夺。后卒
于官，贫不能葬，官为具殓。丧归。吏民挽哭者千人，道
遇大雨，无一人少却。其得民心如此。熙为人雅饬信
厚，博涉经史，亦善笔札。子充耘，字次农。文学得于家
传，而制行尤高。以能书荐，留诰司将官之。会熙死归
葬，誓不复仕。